Rantoa Letšosa is ŉ medeprofessor verbonde aan die Fakulteit Teologie van die NWU (Potchefstroomkampus). Hy het ŉ PhD in Praktiese Teologie (Liturgie). Sy betrokkenheid by kerklike werk het begin op die ouderdom van 21, as diaken. Dit is nadat hy vir ŉ jaar as sekuriteitswag gewerk het en terselfdertyd Basiese Rekenaarprogrammering gestudeer het by Intec College. Hy het sy teologiese opleiding begin by die destydse Hammanskraalse Teologiese Skool en sy BA-graad daar voltooi. In 1994 het hy sy BAHons in Grieks gedoen by Unisa. In 1996 het hy na Potchefstroom gekom waar hy sy MA in Grieks gedoen het en sy teologiese studies in 1999 voltooi het.
In die jaar 2000 is hy bevestig as predikant van die Gereformeerde Kerke Boskop en Tlokwe-Botshabela. Hy het ook die missie gehad om die wyk van Kokosi te lei om ŉ gevestigde gemeente te word. Ná die stigting van sy gemeente het hy drie gemeentes bedien.
Terwyl hy as bedienaar van die Woord gewerk het, het hy in Mei 2001 ŉ kapasiteitsboupos by die Fakulteit Teologie aanvaar. Daar was ŉ ooreenkoms tussen die drie gemeentes en die Fakulteit Teologie. Hy het 20% in hierdie gemeente gewerk en 80% by die Fakulteit en ondertussen ook sy PhD in 2005 voltooi, waarna die Gereformeerde Kerke in Suid-Afrika hom as professor in Praktiese Teologie beroep het. In dieselfde jaar is hy aangewys as ŉ senior lektor by die Fakulteit Teologie. In 2008 is hy bevorder tot medeprofessor in Praktiese Teologie.
In 2010 het hy die eerste swart viserektor van die Teologiese Skool Potchefstroom (TSP) geword en in 2011 die eerste swart direkteur van die Skool vir Kerkwetenskappe aan die Fakulteit Teologie. In 2012 is hy weereens aangewys as viserektor van akademiese sake vir die TSP vir ŉ tweede termyn van drie jaar. In 2013 het hy direkteur geword van die Skool vir Predikanteopleiding aan die Fakulteit Teologie. Hy dien op verskeie ander rade en professionele liggame en is ook betrokke by Kerkplanting. Hy is ook die voorsitter van die voorsitter van die Vereniging vir Praktiese Teologie in Suid-Afrika.
Rantoa se belangstelling is praktiese teologie in die Afrika-konteks. Hy het al as studieleier/promotor opgetree vir 10 MA-studente en drie PhD-studente. Sommiges ontvang steeds studieleiding. Hy het ook ŉ hele aantal populêre sowel as eweknie-geëvalueerde artikels geskryf. Sy PhD is gepubliseer en is ook voorgeskryf vir sy studente.
Hy is ook betrokke by die volgende projekte: Praktiese Teologie met die klem op prakties-teologiese aspekte in die Afrika-konteks. Jeugbediening, Prakties-teologiese perspektiewe op Korrupsie.
Hy het ŉ toekenning van die Higher Education Management and Leadership ontvang vir 2013.
Skooldirekteur: SKOOL VIR PREDIKANTSOPLEIDING